OpenLLM-France/wikimedia huggingface dataset:
# Wikiloc

Wikiloc és una mashup gratuïta on es poden emmagatzemar i compartir rutes a l'aire lliure georeferenciades (especialment amb GPS) i punts d'interès (waypoints) de tot el món. Les rutes pertanyen a diferents categories segons el desplaçament, destacant senderisme, ciclisme i multitud d'activitats més. Wikiloc s'ofereix en diversos idiomes. Les rutes es mostren sobre mapes de Google Maps, OpenStreetMap i altres cartogràfics. El servei està disponible a Google Earth com una capa i té aplicacions mòbils per iPhone i Android. Incorpora una opció prèmium que permet enviar rutes a un rellotge intel·ligent o consultar mapes en 3D.

## Història

Wikiloc va ser creada l'any 2006 pel català Jordi Ramot. Aquest mateix any Google Maps Espanya va premiar Wikiloc com a millor mashup. L'any 2008 va aconseguir un acord amb Google per mostrar les rutes com una capa per defecte a Google Earth. L'any 2009 va ser guanyadora del Desafiament de Geoturisme de National Geographic i Ashoka Changemakers. L'any 2011 va crear l'aplicació per a telèfons iPhone i el 2012 per Android. L'any 2013 va ser premiada per la Societat Geogràfica Espanyola. També va ser designada Guanyadora del Concurs del Dia d'Internet, categoria d'esports, a més a més de ser Top App en les compres en iTunes en la categoria de navegació a Espanya. L'any 2015 s'hi va afegir la possibilitat de descarregar mapes topogràfics fora de línia per a l'aplicació.
L'estiu de 2024 l'aplicació va superar els 15 milions d'usuaris (sumant-ne 8 milions en els 8 anys precedents), 54 milions de rutes i 80 disciplines diferents, i es trobava en ple procés d'internacionalització, amb més de 4 milions de rutes a països com Itàlia i Brasil. El 40% de les accions estaven en mans del fons Miura Partners.

## Referències

* 1 2 Three Winners Named in National Geographic’s Geotourism Challenge 2009 Arxivat 2014-08-12 a Wayback Machine. (National Geographic Society Press Room, September 9, 2009)
* 1 2 3 «L'aplicació catalana de rutes de muntanya Wikiloc arriba als 15 milions d'usuaris». El Nacional, 27-07-2024. [Consulta: 27 juliol 2024].
* ↑ Kouimtsidis, Dimitris. «Spanish app Wikiloc revolutionising the hiking world» (en anglès). The Olive Press, 23-02-2020. [Consulta: 27 juliol 2024].
* ↑ El sitio de rutas Wikiloc entra en Google Earth Arxivat 2016-03-04 a Wayback Machine. (UPI.com, October 2, 2008 -in Spanish-)

## Enllaços externs

* Wikiloc - Lloc web oficial
* Ressenya en el periòdic El País
# Andrònic V Paleòleg

Andrònic V Paleòleg (en llatí: Andronicus V Palaeologus, en grec: Ανδρόνικος Ε' Παλαιολόγος) (Tessalònica vers 1400-1407) fou coemperador romà d'Orient amb el seu pare, Joan VII Paleòleg.
Fou l'únic fill conegut de Joan VII nascut d'Irene Gattiluso, filla de Francesc II Gattiluso. Quan Andrònic va néixer, Joan VII era regent de l'imperi, en substitució del seu oncle Manuel II Paleòleg, mentre aquest era de viatge a Occident. Probablement fou proclamat coemperador quan el seu pare es va establir a Tessalònica, el 1403 o 1404. Va morir abans que el seu pare, el 1407. Tant Joan VII com Andrònic eren quasi emperadors honoraris, que va voler assegurar la successió quan Joan VII fou emperador amb plens poders a Constantinoble el 1390 i del 1399 al 1403.

## Referències

* Oxford Dictionary of Byzantium, Oxford University Press, 1991.
* Dennis, G «An unknown Byzantine Emperor». Jahrbuch der Österreichischen Byzantinistik (JÖBG), 16, 1967.
* Oikonomides, N «John VII Palaeologus and the Ivory Pyxis at Dumbarton Oaks». Dumbarton Oaks Publications (DOP), 31, 1977.
# Scytodes thoracica

Scytodes thoracica és una espècie d'aranyes araneomorfes de la família dels escitòdids (Scytodidae). Fou descrit per primera vegada l'any 1802 per Pierre André Latreille.
Se la troba a les cases, sovint als banys. És comuna a Europa. És una espècie es viu principalment a la zona paleàrtica; ha estat introduïda a Amèrica del Nord, a l'Argentina, a Nova Zelanda, a Austràlia i a l'Índia.

## Descripció i comportament

Els mascles mesuren de 3,5 a 4 mm i les femelles de 4,5 a 5 mm. Té la particularitat de capturar les seves preses projectant sobre elles de la seda que conté una mica de verí. El seu desplaçament indecís, el seu cos rodó, el seu color clar i les seves taques la fan certament recognoscible.

## Referències

* ↑ (anglès) World Spider Catalog: Scytodes thoracica Latreille, 1802 en la família Scytodidae +base de dades. Accés el 7 de gener de 2019.
* ↑ Latreille, P. A. (1802). Histoire naturelle, générale et particulière des Crustacés et des Insectes. Paris 3, 48-59.
* ↑ «Scytodes thoracica». [Consulta: 22 agost 2017].
* ↑ «unibe». Arxivat de l'original el 2017-07-02. [Consulta: 7 gener 2019].

## Galeria

* Cefalotòrax de S. thoracica
* S. thoracica
* Esquema del sistema d'immobilització de la presa.
# Tiny Tower

L'aplicació Tiny Tower (en català Torre Diminuta) és un joc de rol per als dispositius iPhone i iPad que consisteix a anar construint una torre de pisos mitjançant la creació i la gestió de diferents negocis. El joc, que permet connectar els usuaris mitjançant Gamecenter, es pot descarregar gratuïtament a l'App Store. En només quatre dies va rebre més d'un milió de descàrregues, fet que va ser recollit per diversos fòrums. Alguns usuaris ja han fet trobades a Central Park per jugar-hi, tal com ja s'ha fet amb els jocs Angry Birds, Plants vs Zombies o GagaVille. Apple l'ha catalogat com el joc de l'any en les distincions "ITunes Rewind".

## Referències

* ↑ http://itunes.apple.com/au/app/tiny-tower/id422667065?mt=8 (anglès)
* ↑ http://appleweblog.com/2011/06/tiny-tower-recibe-un-millon-de-descargas-en-solo-cuatro-dias Arxivat 2011-08-10 a Wayback Machine. (castellà)
* ↑ http://www.levelup.com/noticias/13826/Tiny-Tower-alcanza-el-millon-de-descargas-en-App-Store/ (castellà)
* ↑ http://bits.blogs.nytimes.com/2011/08/12/iphone-game-players-move-into-tiny-tower/ (anglès)
* ↑ http://www.macrumors.com/2011/12/08/itunes-rewind-highlights-the-best-of-2011-instagram-tiny-tower-win-best-of-year-awards/ (anglès)

## Enllaços externs

* Botiga en línia (castellà)
* Wiki Tiny Tower (anglès)
# Wiki Education Foundation

Wiki Education Foundation (Wiki Ed) és una organització sense ànim de lucre amb seu a San Francisco, Califòrnia. S'encarrega de l'aplicació del Wikipedia Education Program, que promou la integració de la Viquipèdia en els centres eductius per part del professorat al Canadà i als Estats Units d'Amèrica.

## Història

El Wikipedia Education Program va ser iniciat per la Fundació Wikimedia el 2010. La Wiki Education Foundation s'hi va incorporar el 2013 per a oferir al programa educatiu «un suport més enfocat i especialitzat» i per a «desenvolupar programes addicionals que promoguin la investigació acadèmica i l'ensenyament relacionat amb la Viquipèdia».
El febrer de 2014, Wikimedia Foundation (WMF) i Wiki Education Foundation van anunciar la contractació de Frank Schulenburg, que anteriorment havia exercit com a director de programes a WMF, com a primer director executiu de l'organització. L'abril de 2014, Schulenburg va representar a Wiki Ed a la World Literacy Summit a Oxford.

## Referències

* ↑ «QA Frank Schulenburg announcement February 2014». Wikimedia Foundation, 12-02-2014. Arxivat de l'original el 2014-02-26. [Consulta: 19 febrer 2014].
* ↑ Monterrey. «Frank Schulenburg named executive director of Wiki Education Foundation». Wikimedia Foundation, 12-02-2014. [Consulta: 19 febrer 2014].
* 1 2 3 «Press releases/Frank Schulenburg named executive director of new WEF». Wikimedia Foundation, 12-02-2014. [Consulta: 19 febrer 2014].
* ↑ «Exempt Organizations Select Check: Wiki Education Foundation». Internal Revenue Service. [Consulta: 11 enero 2016].
* ↑ «Press Release: £80 Billion Wasted Every Year On Global Education Initiatives». World Literacy Summit, 03-03-2014. Arxivat de l'original el 2014-04-23. [Consulta: 21 abril 2014].
# Anna Maria Simó i Batlle

Anna Maria Simó i Batlle (Arenys de Mar, 19 de març de 1838 - 19 de febrer de 1911), també coneguda com a Agneta Fanfa, fou una artesana catalana.
Anna Maria Simón i Batlle, filla de Joan Simón i Teresa Batlle es casa l'any 1859 amb el mataroní Marià Castells i Diumeró i l'any 1862 inicien el negoci de fabricació de puntes. Diverses fonts assenyalen que el negoci de les puntes ja era una tradició dins la família d'Anna Maria Simón.
Fins que es va morir el marit, l'any 1903, l'empresa que forma el matrimoni treballa en la realització de diversos encàrrecs de puntes seguint els models antics, però creant-ne també de nous. Al Museu d'Arenys de Mar es conserven molts dels patrons i de les matrius realitzades per la Casa Castells durant aquests anys. Anna Maria Simón va tenir vuit fills; dues filles grans, Gertrudis i Josefa, van col·laborar en l'empresa familiar, ja que es conserven patrons realitzats per elles. Tanmateix, va ser juntament amb els seus fills Joaquim i Marià que Anna Maria Simón formà societat quan es va morir el marit.
L'any 1906 arriba un dels encàrrecs més importants per a la Casa Castells, el mocador de núvia per al casament de la princesa Victòria Eugènia de Battenberg amb el rei Alfons XIII. El disseny del mocador el realitza Alexandre de Riquer, és adaptat per Marià Castells i Simón i realitzat per les germanes Ferrer, dues puntaires de Sant Vicenç de Montalt. En una fotografia realitzada per Adolf Mas i publicada el 17 de juny de 1906 a la Il·lustració Catalana, es pot veure Anna Maria Simón controlant el treball de les dues puntaires. L'any 1908, en una visita del rei Alfons XIII a Arenys de Mar, els empresaris de la vila organitzen una exposició dels seus productes. L'escrit de Salvador Castelló, amfitrió del rei i propietari de la Reial Escola d'Avicultura, descriu els objectes exposats per l'empresa de la Viuda Castells. El 19 de febrer de 1911 mor Anna Maria Simón i Batlle.

## Referències

* 1 2 3 4 «Anna Maria Simó Batlle». Diccionari Biogràfic de Dones. Barcelona: Associació Institut Joan Lluís Vives Web (CC-BY-SA via OTRS).
# Roca Vidala

La Roca Vidala és una muntanya de 558 metres que es troba al municipi del Pont d'Armentera, a la comarca de l'Alt Camp.

## Referències

* ↑ Altituds preses del Mapa Topogràfic de Catalunya 1:10.000 de l'Institut Cartogràfic de Catalunya
# Barcelone et son parc

Barcelonne et son parc és una pel·lícula documental muda dirigida per Segundo de Chomón, i produïda per a Pathé per Chomón Barcelona. En alguns catàlegs es menciona el documental Barcelone, principale ville de la Catalogne (1912), que probablement és la mateixa pel·lícula amb un títol alternatiu, ja que en cap cas apareixen esmentats els dos títols en una mateixa llista.

## Argument

La pel·lícula constitueix un passeig per diferents llocs de Barcelona. Comença al port, segueix pel Portal de la Pau, amb un immens mercat a l'aire lliure on es veuen gran piles de patates, el monument a Colom, el principi de la Rambla, el Passeig de Colom i, finalment, el Parc de la Ciutadella filmat des d'una barca al voltant de la rotonda que fa de terrassa sobre l'aigua.

## Producció

Aquest curtmetratge va ser un dels filmats per Chomón per Pathé Frères, en els quals filmava diferents llocs d'Espanya. Anteriorment ja havia filmat el 1904 un altre documental sobre Barcelona titulat "Barcelone, parc au crépuscle".

## Referències

* ↑ «El talento de Segundo de Chomón para los efectos especiales brillará en Brasil». Heraldo, 06-08-1909.
* ↑ March, Enric H. «Bereshit: la reconstrucció de Barcelona i altres mons: La Barcelona de Chomón», dilluns, 14 juliol 2014. [Consulta: 1r novembre 2018].

## Enllaços externs

* Barcelone et son parc a YouTube
# Takaki Kanehiro

    En aquest nom japonès, el cognom és Takaki.
El baró Takaki Kanehiro (japonès: 高木 兼寛; nascut el 15 de setembre del 1849 i mort el 12 d'abril del 1920) fou un metge de la Marina Imperial Japonesa famós per la seva recerca sobre l'origen del beriberi.
# Torre de la plaça de la Torre

La torre de la plaça de la Torre és un edifici del municipi de Llançà (Alt Empordà) inclòs en l'Inventari del Patrimoni Arquitectònic de Catalunya.

## Descripció

És situada dins del nucli urbà de la població de Llançà, a la banda sud-oest de centre històric del municipi, formant cantonada entre la plaça i el carrer del mateix nom.
Es tracta d'un edifici cantoner amb jardí de planta més o menys rectangular, format per la torre i dos cossos adossats. La torre és troncocònica, distribuïda en planta baixa i dos pisos i amb la coberta plana utilitzada de terrat. Presenta dues finestres de mig punt bastides amb maons, que es troben obertes als pisos superiors i han estat reformades, com la resta d'obertures de la construcció. Els cossos són rectangulars, el davanter amb la coberta d'un sol vessant i distribuït en una sola planta, mentre que el posterior presenta la coberta plana utilitzada com a terrat i està distribuït en dues plantes. Les obertures del cos més gran estan situades a la primera planta. Són de mig punt, bastides amb maons i de les mateixes característiques que les de la torre. En el cos més petit hi ha un únic portal d'arc rebaixat fet de maons disposats a sardinell. Hi ha un altre accés a l'interior de la construcció per la banda del pati, de les mateixes característiques que l'anterior. Pel que fa a la resta d'obertures, cal destacar un petit portal de mig punt bastit en pedra, que comunica el pis superior de la torre amb el terrat del cos de dues plantes.
La construcció és bastida amb pedra sense treballar de diverses mides, disposada regularment i lligada amb abundant morter de calç.

## Història

Es tracta del molí de vent que Pere Mestre Feliu va fer construir al puig dels Pinyers, al sud-oest del recinte emmurallat de Llançà, l'any 1643. La seva construcció quedava supeditada a dotar-la d'un seguit de mesures defensives contra la pirateria establertes pel consell del poble, per tal que servís també com a torre de guaita.
Cap a les acaballes del segle xvii va passar a mans de Samuel Davín, que el va transformar en habitatge.
Aquests elements constructius actualment no s'han conservat a causa de l'estat ruïnós en què es trobaven i a les recents obres de restauració que s'hi han portat a terme.

## Referències

* 1 2 3 4 5 6 «Torre de la plaça de la Torre». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 25 agost 2014].

## Enllaços externs

* «Molí de vent «la Torre»». Patrimoni cultural. Ajuntament de Llançà.
* «Antic molí de vent (la Torre)». Pobles de Catalunya: Guia del patrimoni històric i artístic dels municipis catalans.
# Wikijunior

Wikijúnior és un projecte de Wikimedia, allotjat a Viquillibres. Va ser iniciat a comanda de la Beck Foundation que va sol·licitar el desenvolupament de material educatiu amb temes d'interès per als nens.
La idea és proporcionar llibres impresos en color amb un contingut adaptat i verificat per a l'audiència infantil. També tindrà el seu parell en línia. S'està discutint millorar el nom si fos possible (el seu títol en anglès és Wikijunior) i crear un logotip que representi el projecte. A més es va proposar realitzar una distribució mundial a un preu accessible per als nens, començant per la sèrie en idioma anglès i després per altres idiomes.

## Enllaços externs

* Wikijunior com a projecte a Viquillibres
* Aspectes actuals de Wikijúnior
# Atili

Atili és el nom dels següents personatges:
* Luci Atili (tribú consolar), tribú amb poder consolar
* Lluci Atili Llong, tribú amb poder consolar
* Lluci Atili, tribú de la plebs
* Lluci Atili, questor
* Marc Atili, duumvir
* Gai Atili, duumvir
* Lluci Atili, comandant romà
* Lluci Atili, pretor
* Lluci Atili, militar romà
* Atili, llibert
* Lluci Atili, jurista romà
* Marc Atili, poeta còmic romà
# Santa Rosa de Mas d'en Bosc

Santa Rosa de Mas d'en Bosc és la capella de la masia de Mas d'en Bosc, de la Torre de Rialb, al municipi de la Baronia de Rialb (Noguera), que forma part de l'Inventari del Patrimoni Arquitectònic de Catalunya.
A la masia d'hi pot anar des de la carretera C-1412b (de Ponts a Tremp) prenent el desviament a la dreta que es troba al punt quilomètric 5,8 (41° 56′ 20″ N, 1° 11′ 02″ E﻿ / ﻿41.938971°N,1.183758°E﻿ / 41.938971; 1.183758). Està senyalitzat com "Presa de Rialb - perimetral". Al cap de 4,2 km. es troba el trencall (també senyalitzat) que puja al mas.

## Descripció

És un edifici rectangular que forma part del mur que tanca el pati del Mas d'en Bosc, amb una façana lateral. Té una porta d'arc de mig punt dovellada. La volta interior s'aguanta sobre una imposta correguda. Una fornícula, al fons, conté l'escultura de la santa. Al mur exterior té una petita espitllera. La senzilla espadanya està rematada per una creueta de ferro. Té un cobert adossat per a emmagatzemar el blat de moro provisionalment. L'any "1834" és la data que es pot llegir a la clau de la porta.

## Referències

* ↑ «Santa Rosa de Mas del Bosc». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 1r novembre 2014].
# Takaji Mori

Takaji Mori (Hiroshima, Prefectura d'Hiroshima, Japó, 24 de novembre de 1943 - Tòquio, 17 de juliol de 2011), fou un futbolista i entrenador japonès.

## Selecció japonesa

Takaji Mori va disputar 56 partits amb la selecció japonesa. Va guanyar la medalla de bronze als Jocs Olímpics de Ciutat de Mèxic 1968.

## Enllaços externs

* National Football Teams
* Japan National Football Team Database
# Santiago Arizmendiarrieta

Santiago Arizmendiarrieta Mandiola (Eibar, 1 de maig de 1903 - 19 de maig de 1977) va ser un esperantista, socialista i republicà basc.

## Biografia

Nascut a Eibar en una família obrera, va deixar els estudis als 11 anys i va començar a treballar en una fàbrica d'armes. Era euskaldun i de jove va aprendre esperanto, llengua en la que mantenia correspondència amb altres esperantistes de Rússia, Àustria, Hongria, Alemanya, Anglaterra i Itàlia. Durant la guerra civil es va dedicar a proporcionar aliments als republicans d'Eibar. Va ser detingut i va passar per diferents camps de concentració franquistes, com El Dueso o el monestir de San Pedro de Cardeña, experiències que descriuria de forma literària a les seves memòries. Durant el franquisme va continuar la seva tasca com a esperantista, essent professor de la llengua auxiliar internacional esperanto a la Sociedad Deportiva Eibar i participant en congressos i trobades, incloent-hi el congrés mundial celebrat a Madrid el 1968.

## Memòries dels camps de concentració

Durant el temps que va ser presoner, va escriure un diari on explica amb detall les seves experiències. L'historiador especialista en camps de concentració franquistes Javier Rodrigo va considerar aquest text “un dels millors testimonis sobre el treball forçós dels presoners de la guerra civil que he vist mai". Aquest material, juntament amb una gran quantitat de correspondència en diverses llengües que Santiago Arizmendiarrieta va mantenir amb personalitats d'Eibar, com Toribio Etxeberría, forma part del fons inèdit que la seva filla Olga Arizmendiarrieta va donar a l'Ajuntament d'Eibar i que es va convertir en llibre el 2016. En l'elaboració d'aquesta obra van participar la documentalista Ane Izarra, el lingüista Anton Narbaiza i l'escriptor Aitor Arana, que va traduir 47 cartes entre Arizmendarrieta i Toribio Etxeberría escrites originalment en esperanto.

## Obres

* Mis Memorias. La guerra civil española: 20 meses prisionero (Ego-Ibarra, 2016). Prologat per l'historiador Javier Rodrigo

## Referències

* ↑ «El archivo municipal recibe el legado del esperantista Arizmendiarrieta». El Diario Vasco, 11-05-2014 [Consulta: 2 juliol 2016].
* 1 2 3 4 5 «Las memorias de un eibarrés normal con una vida extraordinaria». Notícias de Guipúzcoa, 18-04-2016. Arxivat de l'original el 2016-04-19 [Consulta: 21 abril 2016]. Arxivat 2016-04-19 a Wayback Machine.
* 1 2 3 4 «Ego Ibarra 2014. Traducida la correspondencia que mantenían en esperanto Santiago Arizmendiarrieta y Toribio Etxebarria.» (en castellà), 02-10-2014. [Consulta: 22 abril 2016].
* 1 2 «El libro de Santiago Arizmendiarrieta será presentado el próximo 12 de abril» (en castellà). El Diario Vasco, 25-03-2016. [Consulta: 22 abril 2016].

## Enllaços externs

* Mis memorias. Llibre de Santiago Arizmendiarrieta en .pdf
# Tiroteig a l'església de Sutherland Springs

El tiroteig a l'església de Sutherland Springs fou un tiroteig massiu que va tenir lloc el 5 de novembre de 2017 a la Primera Església Baptista de Sutherland Springs, Texas.

## Tiroteig

El 5 de novembre de 2017 es va produir un tiroteig a la Primera Església Baptista de Sutherland Springs. Un home armat va entrar a l'església a les 11:30 a.m. i va començar a disparar. El tirador va morir després d'una persecució amb l'aplicació de la llei local a través del comtat de Guadalupe, Texas. La identitat del tirador encara no s'ha fet pública.

## Baixes

En el tiroteig hi van morir 27 persones com a mínim, incloent-hi l'autor dels trets, a més de com a mínim 30 ferits d'entre els aproximadament 50 feligresos que normalment assisteixen al servei del diumenge.

## Reaccions

Els agents de l'FBI d'una sucursal prop de Sant Antonio, Texas, es van desplegar per investigar. La seva investigació no va revelar en els primers moments el motiu del pistoler i tampoc no van descartar la possibilitat de més pistolers.
El president Donald Trump, que es trobava al Japó en el moment de l'atac, va comentar: "Que Déu sigui amb la gent de Sutherland Springs,. L'FBI i l'ordre públic estan en l'escena. Estic monitoritzant la situació des del Japó". El governador de Texas, Greg Abbott, va respondre: "Les nostres pregàries són amb tots els qui van ser perjudicats per aquest acte malvat,lles nostres gràcies als agents de la llei per la seva resposta". El fiscal general de Texas, Ken Paxton, va dir a través d'un comunicat: "Els pensaments i les oracions de tots els texans es troben amb la gent de Sutherland Springs després dels informes tràgics arribats de la primera església baptista".

## Referències

* ↑ Shadrock, Chris, Erica Hernandez, Max Massey, and Van Darden «Man who opened fire in Sutherland Springs church now dead, police say» (en anglès). KSAT, 05-11-2017.
* ↑ Andone, Dakin, Kaylee Hartung, and Sheena Jones «FBI responding to scene of a shooting outside San Antonio, Texas». CNN [Consulta: novembre 5, 2017].
* ↑ «'Mass shooting' at church in Texas» (en en-gb). BBC News, November 5, 2017 [Consulta: novembre 5, 2017].
* 1 2 Nestel, M. L. «At least 20 dead and 30 injured in Texas church shooting» (en en-us). ABCNews, November 5, 2017 [Consulta: novembre 5, 2017].
* ↑ Pilkington, Ed «'Multiple deaths' in shooting at Baptist church in south Texas – sheriff». The Guardian, November 5, 2017 [Consulta: novembre 5, 2017].
* ↑ Error: hi ha títol o url, però calen tots dos paràmetres.Donald J. Trump. «[{{{url}}} May God be w/ the people of Sutherland Springs, Texas. The FBI & law enforcement are on the scene. I am monitoring the situation from Japan.]», 05-11-2017.